Οι Iερόσυλοι

***Οι Ιερόσυλοι*** (γνωστή και με τον τίτλο *Οι αρχαιοκάπηλοι*) ήταν μια Ελληνική τηλεοπτική αστυνομική σειρά που προβλήθηκε για την ΕΡΤ2 και δημιουργήθηκε από τον Θάνο Λειβαδίτη. Η σκηνοθεσία της σειράς ήταν του Κώστα Λυχναρά Πρωταγωνιστούν οι Θάνος Λειβαδίτης, Δημήτρης Μυράτ, Νίκος Γαλανός και η Μυρτώ Παράσχη.

## Πλοκή σειράς
Ο Γερμανός αρχαιολόγος Χανς Γκέριγκ, έρχεται στην Ελλάδα, μαζί με τη σύντροφο του Λίντα Ούλντριχ, 
με σκοπό να δημιουργήσει μια συμμορία από Έλληνες μικροκακοποιούς, οι οποίοι και θα αναλάβουν να φέρουν εις πέρας το σχέδιο του, που δεν είναι τίποτε άλλο από την κλοπή διαφόρων βυζαντινών και θρησκευτικών εικόνων μεγάλης αξίας, όπου στη συνέχεια ο Γκέρινγκ θα αναλάβει την πώλησή τους στο εξωτερικό. Μεταξύ των μελών της συμμορίας των ιερόσυλων, είναι ο πρώην οδηγός αγώνων Λευτέρης Μακράκης, ο αποτυχημένος ζωγράφος Γεράσιμος Βέργος, ο κλειδαράς Κώστας Βαγιανός, ο υποτιθέμενος εργαζόμενος σε λούνα παρκ, αλλά στην ουσία «μπράβος» και τραμπούκος Κυριάκος Ακυλίνας και τέλος ο στυγνός δολοφόνος όταν αυτό απαιτείται Κοσμάς Καραπάλης.

Για να μπορέσουν να δράσουν ανενόχλητοι η συμμορία αποφασίζει να βρει ένα εξιλαστήριο θύμα που θα χρησιμοποιηθεί για τον αποπροσανατολισμό της αστυνομίας. Αυτό το θύμα θα είναι ο Μηνάς Θεοδώρου, ο οποίος μόλις πρόσφατα έχει αποφυλακιστεί μετά από χρόνια για μια υπόθεση ληστείας. Ο Θεοδώρου πιάνει δουλειά ως οδηγός ταξί, όπου η Λίντα Ούλντριχ και ο Κυριάκος Ακυλίνας θα εμφανιστούν ως πελάτες και θα ξεχάσουν επίτηδες μια βαλίτσα στο πορτμπαγκάζ του αυτοκινήτου, η οποία περιέχει μέσα θρησκευτικές εικόνες. Η αστυνομία μετά από ένα έλεγχο που θα κάνει στο ταξί θα εντοπίσει τις κλεμμένες εικόνες και ο Θεοδώρου θα συλληφθεί εκ νέου, ο οποίος θα αρνηθεί κάθε ανάμιξη στην κλοπή.

Ο δημοσιογράφος μιας εφημερίδας Άρης Μαρτέλης μαθαίνοντας την είδηση ότι ο Θεοδώρου έχει συλληφθεί και πάλι για μια νέα υπόθεση ληστείας, αποφασίζει να κάνει ρεπορτάζ για να διαπιστώσει αν ο Θεοδώρου είναι και πάλι μπλεγμένος για να το δημοσιεύσει. Ο Μαρτέλης θα ζητήσει μια συνάντηση με τον Θεοδώρου για να μάθει από πρώτο χέρι αν ο ίδιος όντως έκλεψε τις εικόνες κι αν όχι, ποιος υποψιάζεται ότι μπορεί να το έχει κάνει.

Ταυτόχρονα, η συμμορία του Γκέριγκ κάνει την πρώτη κλοπή μιας βυζαντινής εικόνας. Μόλις γίνει αντιληπτή η κλοπή, η αστυνομία θα εξαπολύσει ανθρωποκυνηγητό για τον εντοπισμό των δραστών, χωρίς όμως να καταφέρει τίποτα. Ο Άρης Μαρτέλης πείθεται τελικά από την επιμονή του Θεοδώρου ότι δεν ξέρει τίποτε για τις κλεμμένες εικόνες που βρέθηκαν στο ταξί του και ξεκινά μόνος του μια έρευνα για ν’ ανακαλύψει ποιοι κρύβονται πίσω από αυτήν την ιστορία.

Η υπόθεση θα αρχίσει να ξετυλίγεται όταν τα μέλη της συμμορίας θα κόψουν την κλεμμένη εικόνα σε κομμάτια και κάθε μέλος της θα πάρει ένα κομμάτι για ασφάλεια, μέχρι ο Γκέρινγκ να βρει έναν αγοραστή στο εξωτερικό. Το καθένα απ’ αυτά τα κομμάτια της εικόνας κοστίζει 15 εκατομμύρια δραχμές, όσα δηλαδή θα πάρει το κάθε μέλος ως αμοιβή.

Ο Κοσμάς Καραπάλης όμως θα σκοτώσει τον Κώστα Βαγιανό για να του πάρει το κομμάτι που έχει κι έτσι να διεκδικήσει τα διπλά χρήματα, χωρίς όμως να μπορέσει να το βρει. Ξαφνικά βρίσκεται νεκρό και το άλλο μέλος της συμμορίας, ο ζωγράφος Γεράσιμος Βέργος, ενώ ο Καραπάλης σκοτώνεται σε μπλόκο της αστυνομίας στα Μετέωρα. Ο Κυριάκος Ακυλίνας γλιτώνει τη σύλληψη τελευταία στιγμή, αλλά λίγες μέρες αργότερα βρίσκεται κι εκείνος νεκρός στο σπίτι του.

Η αστυνομία σιγά-σιγά όμως, ανακαλύπτει τα ίχνη του Χανς Γκέριγκ και της Λίντας Ούλντριχ, καθώς και του Λεωνίδα Μακράκη, που είναι πλέον ο μόνος επιζών από τα υπόλοιπα μέλη της συμμορίας του Γερμανού αρχαιολόγου. Ο Γκέρινγκ με την Ούλντριχ, συλλαμβάνονται τη στιγμή που είναι έτοιμοι να φύγουν μεταμφιεσμένοι στο εξωτερικό, έχοντας στις βαλίτσες τους πολύτιμες εικόνες αλλά και αρχαιολογικούς θησαυρούς, ενώ ο Μακράκης συλλαμβάνεται κατά την επιστροφή του από την Ίο. Όμως, παρά τις πιέσεις των ανακριτικών αρχών όλοι τους αρνούνται κατηγορηματικά ότι σκότωσαν τα υπόλοιπα μέλη της συμμορίας. Παράλληλα, αποφυλακίζεται ο Θεοδώρου, καθώς αποδεικνύεται ότι δεν είχε καμία ανάμιξη με τις κλοπές των εικόνων κι ότι υπήρξε θύμα της συμμορίας του Γερμανού.

Οι συνεργάτες του Γκέρινγκ στη Γερμανία θα ενοχληθούν από τη σύλληψη του και θα στείλουν στην Ελλάδα τον Στέφαν Χάινερ και προσλαμβάνουν τον διακεκριμένο Έλληνα δικηγόρο Δημητρίου, για την υπεράσπιση του Γκέρινγκ καθώς και των άλλων δύο κατηγορουμένων. Η πρώτη κίνηση του Χάινερ μόλις έρθει στην Ελλάδα είναι να βρει τον Μαρτέλη και να μάθει τις κινήσεις του, ώστε να τον βγάλει από τη μέση με κάθε τρόπο. Όταν μαθαίνει ότι ο Μαρτέλης θα ταξιδέψει στη Ζυρίχη και στο Μόναχο προσποιούμενος τον συλλέκτη για να επισκεφθεί τις εκεί γκαλερί που πωλούν εικόνες και άλλους θησαυρούς προερχόμενοι από την Ελλάδα, ο Χάινερ θα βάλει τους συνεργούς του, οι οποίοι ταξιδεύουν μαζί με τον Μαρτέλη στο ίδιο αεροπλάνο να οργανώσουν απόπειρα δολοφονίας εναντίον του. Ωστόσο, ο Μαρτέλης κατορθώνει και γλυτώνει την τελευταία στιγμή και επιστρέφει στην Ελλάδα.

Εν τω μεταξύ, ξεκινά η δίκη των κατηγορουμένων, αλλά ένα πυκνό μυστήριο καλύπτει τις δολοφονίες του Ακυλίνα και του Βέργου. Την τελευταία ημέρα, όπου και ανακοινώνεται η απόφαση του δικαστηρίου για τους κατηγορουμένους με σχετικά ελαφρές ποινές λόγω έλλειψης αποδεικτικών στοιχείων, ο Τηλέμαχος Βαγιανός (γιος του κλειδαρά) που παρακολουθεί τη δίκη βγάζει ένα πιστόλι και προσπαθεί να σκοτώσει τους κατηγορούμενους. Η αστυνομία αμέσως επεμβαίνει και τον αφοπλίζει αλλά γίνεται φανερό ότι ο Βαγιανός χρήζει ψυχιατρικής βοήθειας, καθώς δεν ήταν σε θέση να ξεπεράσει τη δολοφονία του πατέρα του. Ο Άρης Μαρτέλης που έχει καλές σχέσεις μαζί του, ωστόσο καταφέρνει να του αποσπάσει την ομολογία ότι εκείνος σκότωσε τον Βέργο και τον Ακυλίνα, επειδή κομμάτιασαν το Χριστό και σκότωσαν τον πατέρα του.

Το τέλος της σειράς βρίσκει τις αρχές να παραλαμβάνουν όλες τις κλεμμένες εικόνες και θησαυρούς από το εξωτερικό και ο Άρης Μαρτέλης να ψάχνει νέες υποθέσεις.

## Διανομή ρόλων
*Θάνος Λειβαδίτης ως Άρης Μαρτέλης
*Δημήτρης Μυράτ ως Χανς Γκέρινγκ
*Νίκος Γαλανός ως Μηνάς Θεοδώρου
*Μυρτώ Παράσχη ως Λίντα Ούλντριχ
*Στέλιος Λιονάκης ως Ταγματάρχης Μαγκλής
*Σωτήρης Τσόγκας ως Γεράσιμος Βέργος
*Σπύρος Μπιμπίλας ως Τηλέμαχος Βαγιανός
*Χρήστος Δακτυλίδης ως Ανακριτής
*Δημήτρης Ιωακειμίδης ως Κοσμάς Καραπάλης
*Γιάννης Κάσδαγλης ως Πέτρος Βρανάς (διευθυντής της εφημερίδας)
*Χρήστος Μπίρος ως Κυριάκος Ακυλίνας
*Σπύρος Μαβίδης ως Λευτέρης Μακράκης
*Νέλλη Γκίνη ως Μάρθα (φίλη του Μακράκη)
*Χριστίνα Θεοδωροπούλου ως Μαρία (σύζυγος του Θεοδώρου)
*Κωστής Μαλκότσης ως Στέφαν Χάινερ
*Αθηνόδωρος Προύσαλης ως Κώστας Βαγιανός
*Ελένη Φιλίνη ως Χριστίνα (συνεργάτιδα του Μαρτέλη στην εφημερίδα)
*Ελευθερία Σπανού ως Τασούλα (σύζυγος του Βαγιανού)
*Τάκης Βουλαλάς ως Γρηγόρης (αδελφός Καραπάλη)
*Γιώργος Ζαϊφίδης ως (αστυνόμος)
*Ζωή Βουδούρη ως μητέρα Ακυλίνα
*Νίκος Βανδώρος ως δικηγόρος Δημητρίου
*Νίκη Κρεούζη ως Μαρίνα Μπαλτάση (φίλη του ζωγράφου Βέργου)
*Γιώργος Βασιλείου ως δημοσιογράφος Τσουκάτος
*Σταμάτης Τζελέπης ως *Φλας* (φωτογράφος της εφημερίδας)
Στη σειρά εμφανίζονται επίσης σε υποστηρικτικούς ρόλους οι ηθοποιοί:

## Επισκόπηση σειράς

## Παραγωγή
Τα γυρίσματα της σειράς πραγματοποιήθηκαν σε διάφορες περιοχές, όπως είναι τα Μετέωρα στην Καλαμπάκα, ενώ έγιναν και στο Μόναχο της Γερμανίας.

## Soundtrack
Η μουσική των τίτλων της σειράς προέρχεται από το τραγούδι "Lovin, Livin And Givin" της Νταϊάνα Ρος του 1978. Το ίδιο τραγούδι είχε χρησιμοποιηθεί ξανά σαν μουσική τίτλων στην προηγούμενη σειρά του Θάνου Λειβαδίτη "Οι αξιόπιστοι", αλλά και στην επόμενη σειρά "Η βεντέτα".

## Παραπομπές

## Εξωτερικοί σύνδεσμοι
*

Κατηγορία:Τηλεοπτικές σειρές ΕΡΤ
Κατηγορία:Ελληνικές τηλεοπτικές σειρές
Κατηγορία:Ελληνικές αστυνομικές τηλεοπτικές σειρές
Κατηγορία:Ελληνικές δραματικές τηλεοπτικές σειρές
Κατηγορία:Ελληνικές τηλεοπτικές σειρές δράσης